Komisijos direktyva 95/12/EB
1995 m. gegužės 23 d.
dėl energijos sunaudojimo ženklinimo ant buitinių skalbimo mašinų, įgyvendinanti Tarybos direktyvą 92/75/EEB
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį;
atsižvelgdama į 1992 m. rugsėjo 22 d. Tarybos Direktyvą 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie gaminį [1], ypač į jos 9 ir 12 straipsnius;
kadangi Komisija, remdamasi 92/75/EEB direktyva, turi priimti buitiniams elektros prietaisams tarp jų buitinėms skalbimo mašinoms taikomą įgyvendinimo direktyvą;
kadangi skalbimo mašinų sunaudojama elektros energija sudaro žymią visos Bendrijos energijos paklausos dalį; kadangi šie prietaisai gali naudoti daug mažiau energijos;
kadangi geresnės kokybės skalbimui dažnai reikia daugiau vandens ir elektros energijos; kadangi informacija apie skalbimo mašinos skalbimo charakteristikas padeda įvertinti informaciją apie energijos ir vandens suvartojimą; kadangi ši informacija padės vartotojams pasirinkti skalbimo mašiną, racionaliai naudojančią elektros energiją;
kadangi Bendrija, patvirtindama savo suinteresuotumą taikyti tarptautinę standartizavimo sistemą, galinčią pateikti standartus, kuriuos faktiškai naudotų visi tarptautinės prekybos partneriai ir kurie atitiktų Bendrijos politikos reikalavimus, ragina Europos standartizacijos organizacijas toliau bendradarbiauti su tarptautinėmis standartizacijos organizacijomis;
kadangi Europos standartizacijos komitetas ir Europos elektrotechnikos standartizacijos komitetas (CENELEC) yra įstaigos, pripažintos kompetentingomis tvirtinti darniuosius standartus pagal 1984 m. lapkričio 13 d. bendrąsias rekomendacijas dėl Komisijos ir šių dviejų įstaigų bendradarbiavimo; kadangi šioje direktyvoje darnusis standartas yra techninė specifikacija (Europos standartas arba suderinimo dokumentas), kurią patvirtino CENELEC Komisijos pavedimu pagal 1983 m. kovo 28 d. Tarybos direktyvą 83/189/EEB, nustatančią informacijos apie techninius standartus ir reglamentus teikimo tvarką [2], su paskutiniais pakeitimais, padarytais Europos Parlamento ir Tarybos direktyva 94/10/EB [3] bei remiantis šiomis bendrosiomis rekomendacijomis;
kadangi šioje direktyvoje numatytos priemonės atitinka pagal Direktyvos 92/75/EEB 10 straipsnį įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Ši direktyva taikoma į elektros tinklą jungiamoms buitinėms skalbimo mašinoms, išskyrus:
- skalbimo mašinas be apsisukimų,
- skalbimo mašinas su atskirais varikliais skalbimui ir džiovinimui apsisukimų būdu (tokias kaip dviejų būgnų) ir
- kombinuotas skalbimo-džiovinimo mašinas.
Neįtrauktos ir mašinos, naudojančios kitus energetinius išteklius.
2. Informacija, kurią būtina pateikti pagal šią direktyvą, nustatoma vadovaujantis darniaisiais standartais, kurių identifikavimo numeriai paskelbti Europos Bendrijų oficialiajame leidinyje ir kurių identifikavimo numerius valstybės narės paskelbė kaip nuorodas į nacionalinius standartus, perimančius tuos darniuosius standartus. Šios direktyvos bet kokios nuostatos, numatančios informacijos apie triukšmą pateikimą, taikomos, jeigu tokią informaciją reikalinga pateikti pagal Tarybos direktyvos 86/594/EEB 3 straipsnį [4]. Ši informacija nustatoma pagal tą direktyvą. 2 dalyje nurodyti darnieji standartai parengiami vadovaujantis komisijos suteiktais įgaliojimais pagal Direktyvą 83/189/EEB.
4. Sąvokos "prekiautojas", "tiekėjas", "informacinis lapelis", "kiti svarbūs ištekliai" ir "papildoma informacija" vartojamos Direktyvos 92/75/EEB 1 straipsnio 4 dalyje apibrėžta reikšme.
2 straipsnis
1. Direktyvos 92/75/EEB 2 straipsnio 3 dalyje nurodyta techninė dokumentacija apima:
- tiekėjo pavadinimą ir adresą;
- bendrą prietaiso aprašymą, pakankamą, kad būtų galima jį identifikuoti;
- informaciją apie pagrindines modelio projektines charakteristikas, įskaitant reikalingus brėžinius, ir visų pirma apie tuos dalykus, kurie daro akivaizdžią įtaką energijos sunaudojimui;
- atitinkamų matavimo bandymų, atliktų pagal šios direktyvos 1 straipsnio 2 dalyje nurodytus standartus, ataskaitas;
- naudojimo nurodymus, jeigu jie yra.
2. Direktyvos 92/75/EEB 2 straipsnio 1 dalyje nurodyta etiketė turi būti tokia, kaip apibrėžta šios direktyvos I priede. Etiketė tvirtinama prietaiso priekinėje ar viršutinėje dalyje aiškiai matomoje vietoje.
3. Prie prietaisų tvirtinamos vardinių parametrų lentelės, nurodytos Direktyvos 92/75/EEB 2 straipsnio 1 dalies trečioje įtraukoje, turinys ir forma yra apibrėžti šios Direktyvos II priede.
4. Susidarius Direktyvos 92/75/EEB 5 straipsnyje nurodytoms aplinkybėms ir tada, kai pasiūlymas parduoti, išnuomoti arba pirkti išsimokėtinai yra pateikiamas spausdinto pranešimo forma, pavyzdžiui, pateikiamas užsakymų paštu katalogas, į tokį spausdintą pranešimą įtraukiama visa šios direktyvos III priede nurodyta informacija.
5. Etiketėje ir specifikacijų plokštėje nurodytos mašinos energijos efektyvumo, skalbimo charakteristikų ir džiovinimo efektyvumo klasės yra tokios, kaip nurodyta IV priede.
3 straipsnis
Valstybės narės imasi visų būtinų priemonių užtikrinti, kad visi jų teritorijose registruotas buveines turintys tiekėjai ir prekiautojai vykdytų šioje direktyvoje nustatytus įsipareigojimus.
4 straipsnis
1. Valstybės narės iki 1996 m. kovo 1 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Apie tai jos nedelsdamos praneša Komisijai. Šias nuostatas jos taiko nuo 1996 m. balandžio 1 dienos.
Tačiau valstybės narės iki 1996 m. rugsėjo 30 d. leidžia:
- pateikti į rinką, parduoti ir/arba demonstruoti gaminius,
- platinti 2 straipsnio 4 dalyje nurodytą spausdintinę informaciją, neatitinkančią šios direktyvos nuostatų.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodų darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinių teisės nuostatų tekstus.
5 straipsnis
Ši direktyva įsigalioja dvidešimtą dieną nuo jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 1995 m. gegužės 23 d.